下第留別陳至
作者：李廌
朝代：宋

paragraphs: 明緡釣香餌，彼取亦已微。
金丸往抵黽，我用一何卑。
余生宇宙間，動輒多願違。
天王十二閑，玉勒黄金鞿。
奈何驥與騄，不使備六蜚。
鹽車初未脫，伯樂第興悲。
寧甘生芻餓，不爲場藿嘶。
京都足風埃，士氣隨亦淄。
君於萬夫間，獨若三秀芝。
浩氣久已定，得喪亮難移。
對之忘忿戾，澹然移安夷。
論交有斯人，是用久敬之。
吾生三十年，二十九年非。
末路各相望，奮庸會有時。
貴如未可求，守余北山薇。